作者:王灣
標題:晚夏馬嵬卿叔池亭即事寄京都一二知己
內容:忝職畿甸淹，濫陪時俊後。才輕策疲劣，勢薄常驅走。牽役勞風塵，秉心在巖藪。宗賢開別業，形勝代希偶。竹繞清渭濱，泉流白渠口。逡巡期賞會，揮忽變星斗。逮此乘務閑，因而訪幽叟。入來殊景物，行複洗紛垢。林靜秋色多，潭深月光厚。盛香蓮近拆，新味瓜初剖。滯拙懷隱淪，書之寄良友。